Supliches 
12a Domënia ia por l’ann Aaaa
Signur Gejú Crist, defrunt a to vangele messunse dé pro che nosta fede é bëgn debla
 y che nosc amur é pice. 
Impó cherdunse che t'ejaudësces nosc perié, ince sc'al ti mancia a nosta oraziun 
la sinzirité y la confidënza.
1. Mostri a nosta comunité cristiana coch'i podun, cun nostes parores y nostes opres, 
davagné la jënt por la buna noela  (chît)  Crist, ascútesse - Crist, ejaudëscesse.
2. Al n'é de chi che mina da vire indortöra ince zënza fede.
Dëidi da odëi ite y da sintí che l'amizizia cun te ti dá n valur cotan maiú a süa vita. (chît)
Crist, ascútesse - Crist, ejaudëscesse.
3. Defrunt ales maraties y ales soferënzes tl monn él por tröc ri da crëie tl amur de Dî.
Scinchi ti ri momënc dla vita la forza da se mëte tles mans de Dî. (chît) 
Crist, ascútesse - Crist, ejaudëscesse.
4. I periun por düc chi che laora söla campagna y altró. 
Scínchesse bun tëmp y straverdi da desfortünes. (chît) Crist, ascútesse - Crist, ejaudëscesse.
5. I periun por döta chë jënt che patësc por veres y catastrofes y che spera te n miú monn. (chît) Crist, ascútesse - Crist, ejaudëscesse.
6. I periun por i governanc y por nos instësc ch'i sun responsabli por la desdrüta dla natöra 
y por le scialdamënt dla tera. (chît) Crist, ascútesse - Crist, ejaudëscesse.
Signur dl cil y dla tera, i stentun da crëie che nüsc ciavëis é compedá 
y che te t'un toles sura de vignun y de vignöna de nos. 
Láscesse conësce tla vita y tla ressoreziun de Gejú Crist tüa orenté da nes salvé.
Do chësc te periunse tla forza dl Spirit Sant. Amen.
ACLAMAZIUNS - KYRIE
Signur Gejú Crist, cun tüa parora y cun l'ejëmpl de tüa vita nes deureste trus de pesc.
Kyrie eleison/Signur, pieté de nos.
Signur Gejú Crist, tö stas ite por nos dan dal Pere sc'i te reconesciun dan dala jënt.
Christe eleison/Crist, pieté de nos.
Signur Gejú Crist, tö nes toles la tëma y t'os nes scinché fidënza y crëta te Chël Bel Dî.
Kyrie eleison/Signur, pieté de nos.
